Ատամների միաձուլում

**Ատամների միաձուլում** (նաև հայտնի է որպես սինդոնտիա կամ կրկնակի ատամներ), երկու առանձին ատամների սաղմերի միաձուլում: Միաձուլումը կարող է լինել ամբողջական (ներառում է պսակը և արմատը) կամ մասնակի (ներառում է միայն պսակը)՝ կախված ատամների զարգացման փուլերից: Ատամների միաձուլումը դժվար է տարբերել ատամի գեմինացիայից (երկվորումից), հետևաբար երկու վիճակներն էլ հաճախ անվանվում են միասին «կրկնակի ատամներ»:

Կրկնակի ատամները կարող են առաջացնել մի շարք խնդիրներ, ինչպիսիք են՝ ախտաբանական կծվածք, հարակից ատամների ծկթման խանգարում, լնդային խնդիրներ, կարիես, գեղագիտական խնդիրներ և այլն: Բուժումը կախված է միաձուլման աստիճանից, այդ ատամի գեղագիտական և գործառութային հատկություններից և նրանից, թե ատամը ժամանակավոր է, թե մշտական։

## Նշաններ և ախտանիշներ
### Կլինիկական նշաններ
Կրկնակի, միաձուլված ատամներն ավելի տարածված են ժամանակավոր ատամների շրջանում, բայց կարող են հանդիպել նաև մշտական ատամների շրջանում: Ի տարբերություն ատամի գեմինացիայի, ատամների միաձուլումը ավելի տարածված է ստորին կտրիչների մոտ: Ինչպես ատամի գեմինացիան, ատամների միաձուլումը նույնպես տարածված է ֆրոնտալ ատամների շրջանում (կտրիչներ և ժանիքներ): Կրկնակի ատամները հավասարապես հանդիպում են երկու սեռերի շրջանում, և ըստ որոշ հետազոտությունների հաճախ հանդիպում են ասիական բնակչության շրջանում: Կրկնակի ատամներըկարող են բարձրացնել այլ ատամնային անոմալիաների առաջացման հավանականությունը:

Կրկնակի ատամները սովորաբար ավելի մեծ են, քան նորմալ ատամները, պսակային հատվածում էմալի վրա կարող են ունենալ ակոսներ և ծալքեր, որոնք կարող են տարածվել դեպի արմատային հատված: Եթե միաձուլված ատամներից մեկն ունի անոմալ ձև կամ լրացուցիչ ատամ է, ապա այս ակոսը անհամաչափ է բաժանում պսակային հատվածը։

Մադերի «երկու ատամի» կանոնը կարող է օգնել տարբերել ատամների միաձուլումը գեմինացիայից: Եթե կրկնակի ատամը հաշվարկվում է որպես երկու ատամ և բերանում ատամների քանակը նորմալ է, ապա կրկնակի ատամը հավանաբար միաձուլված ատամ է: Այնուամենայնիվ, որոշ հազվադեպ դեպքերում ատամը կարող է միաձուլվել լրացուցիչ ատամի հետ, որի դեպքում կրկնակի ատամը որպես երկու ատամ հաշվարկելը հանգեցնում է բերանում ատամների թվի ավելացմանը:

### Ռենտգեն հետազոտություն
Միաձուլված ատամները հիմնականում ունեն առանձին կակղանային խոռոչներ և արմատախողովակներ, ի տարբերություն ատամի գեմինացիայի, որի ժամանակ կակղանային խոռոչները և արմատախողովակները առանձնացված չեն: Այնուամենայնիվ, առանձնացումը պայմանավորված է միաձուլման ժամանակ ատամների զարգացվածությունից, ուստի կակղանային խոռոչները և/կամ արմատախողովակները կարող են ամբողջությամբ միաձուլված լինել մեկի մեջ։

## Հիվանդության մեխանիզմ
Ատամների միաձուլման համար հարկավոր է դենտինային հատվածների միավորում։ Միայն ցեմենտային հատվածների միավորման դեպքում միացած են միայն արմատները, և այդ ախտաբանական գործընթացը հայտնի է որպես կոնկրեսենցիա։

Ատամների միաձուլման ճշգրիտ պատճառը անհայտ է, ըստ ենթադրությունների այն ատամի էմբրիոնալ զարգացման ընթացքում փոփոխությունների արդյունք է: Էկզոգեն (օրինակ՝ տրավմա, թալիդոմիդ, մոր հիպերվիտամինոզ A, վիրուսային վարակներ), համակարգային և ժառանգական գործոնները կարող են նպաստել կրկնակի ատամների առաջացմանը: Կրկնակի ատամների առաջացման ախտաֆիզիոլոգիան հստակ որոշված չէ, ըստ շատերի, դրանք առաջանում են ինչ-որ ուժերի ազեցության տակ, որոնք ատամնային ձևավորումները միաձուլում են միմյանց՝ քայքայելով նրանց միջև գտնվող հյուսվածքները։

## Բուժում և վերահսկում
Անկախ կրկնակի ատամի առաջացման պատճառից (միաձուլում կամ գեմինացիա), բուժումը կախված է պսակի, արմատի և արմատախողովակների մորֆոլոգիայից, ատամնաշարի տեսակից (ժամանակավոր կամ մշտական) և օրթոդոնտիկ, պարօդոնտալ, գեղագիտական և այլ գործառնական խնդիրներից:

Եթե կրկնակի ատամը ունի շատ փոքր գործառութային և գեղագիտական խնդիրներ, ապա այն կարելի է պահպանել՝ վերահսկելով բերանի հիգիենան:

Կրկնակի ատամների էմալի վրա առկա ակոսները կարող են բարձրացնել բարդությունների ռիսկը։ Կախված նրանից, թե որքան խորն է ակոսը ձգվում դեպի արմատ, հնարավոր է նույնիսկ լնդային խնդիրների առաջացում։ Հետևաբար, հաճախ, այս ակոսները զմրսում են՝ նվազեցնելով բարդությունների առաջացման ռիսկը:

Քանի որ կրկնակի ատամները մեծ են և տեսանելի են ֆրոնտալ ատամների շրջանում, գեղագիտական հատկանիշները բարելավելու համար հաճախ ձևափոխում են նրանց արտաքին տեսքը։ Ատամը, երբեմն, կարող է փոքրացվել՝ ավելի գեղագիտական տեսք ստանալու համար։ Կարող է նույնիսկ տեղադրվել արհեստական պսակ։ Իրականացնում են արմատախողովակների էնդոդոնտիկ բուժում։ Կրկնակի ատամը կարող է հեռացվել և փոխարինվել աուտոտրանսպլանտատով կամ արհեստական կոնստրուկցիաներով։:

### Նմանատիպ անոմալիաներ
* Անկատար դենտինոգենեզ
* Անօդոնտիա

## Ծանոթագրություններ

Կատեգորիա:Անատոմիա
Կատեգորիա:Ատամնաբուժություն
Կատեգորիա:Ատամներ
Կատեգորիա:Բերանի խոռոչի հիվանդություններ